
Biedrības “Latvijas Basketbola Savienība”
Spēlētāju licencēšanas un pārejas noteikumi 2026./2027. gada sezonā

I Vispārīgie noteikumi

1.1. Biedrības „Latvijas Basketbola Savienība” (LBS) Spēlētāju licencēšanas un pārejas noteikumi attiecas uz LBS rīkotajām basketbola sacensībām – Latvijas Jaunatnes basketbola līgu (LJBL), LBL (Latvijas Basketbola līgu), Nacionālo līgu (NBL), Reģionālo līgu (RBL), Latvijas Sieviešu basketbola līgu (LSBL) un Latvijas basketbola kausa izcīņu.
1.2. Noteikumi izstrādāti un pieņemti, lai noteiktu kārtību, kādā tiek organizētas spēlētāju licencēšana un pārejas šo Noteikumu 1.1.punktā noteiktajās sacensībās, kā arī aizsargātu šo sacensību dalībnieku – gan klubu/sporta skolu, gan spēlētāju intereses.
1.3. Spēlētāju pārejas uz/no ārzemju klubiem reglamentē Starptautiskās Basketbola federācijas (FIBA) noteikumi.
1.4. Spēlētāju atbrīvošanu uz nacionālo izlašu spēlēm reglamentē FIBA noteikumi. 
1.5. Personas, kuras saņem licences, piekrīt ievērot LBS ētikas un disciplināro politiku.

II Licencēšana

2. LBS rīkoto sacensību dalībnieku licencēšana
2.1. Spēlētāji un treneri, kas minēti kluba/komandas/sporta skolas oficiālajā̄ pieteikumā LBS rīkotajām sacensībām, tiek licencēti – reģistrēti LBS elektroniskajā sistēmā.
2.2. Spēlētāja licence ietver šādus datus: dzimšanas datums, pilsonība, komanda un sacensības (turnīrs, līga, vecuma grupa), kurā spēlētājs/a licencēts.
2.3. Lai spēlētājs tiktu licencēts LBS rīkotajām sacensībām, kluba/komandas/sporta skolas pieteikumam jāatbilst visām prasībām, kas noteiktas attiecīgo sacensību nolikumā.
2.4. Spēlētāja licence apstiprina, ka licences īpašnieks licences darbības termiņa ietvaros ir tiesīgs piedalīties konkrētajās LBS organizētajās sacensībās. 
2.5. Spēlētājam nav tiesību tik pieteiktam/licencētam vairāk nekā viena kluba/komandas/sporta skolas sastāvā, izņemot:
2.5.1. vienlaikus pieteikumu “mātes” klubā un fārmklubā, šajos Noteikumos paredzētajā kārtībā;
2.5.2. gadījumus, kas paredzēti Latvijas basketbola kausa izcīņas nolikumā;
2.5.3. vienlaikus pieteikumu vienas sporta skolas (organizācijas) komandās Latvijas Jaunatnes basketbola līgas dažādās vecuma grupās. 
2.6. Sezonas laikā jaunu spēlētāju pieteikšanas/licencēšanas termiņus nosaka attiecīgo sacensību nolikumi. 
2.7. Sezonas laikā klubs/komanda/sporta skola jaunu spēlētāju var pieteikt/licencēt tikai darba dienās līdz plkst.17:00. Spēlētāja licence stājas spēkā nākamajā dienā pēc oficiālā pieteikuma iesniegšanas.
2.8. Licence ir spēkā līdz sezonas beigām (2027. gada 31. maijam) vai brīdim, kad klubs/komanda/ sporta skola oficiāli atsauc spēlētāja pieteikumu, atbilstoši šo noteikumu prasībām (ar vai bez brīvlaišanas vēstules).
2.9. Par licencēto spēlētāju datu ievadīšanu, glabāšanu, atjaunošanu un anulēšanu ir atbildīgi LBS līgu direktori. 
2.10. LBS rīkotajās sacensībās spēlētāju – Latvijas Republikas pilsoņu – licenču maksu nosaka konkrētā turnīra Nolikums.
2.11. Par LBS rīkotajās sacensībās pieteikta pilngadīga spēlētāja – ārvalstu pilsoņa – licenci klubs/komanda/sporta skola maksā:
2.11.1. LBL (Latvijas – Igaunijas līgā) – 600 EUR;
2.11.2. LSBL (Baltijas Sieviešu Basketbola līgā), NBL, RBL – 300 EUR.
2.11.3. ja spēlētājs licences izsniegšanas brīdī ir starptautiskas studentu apmaiņas programmas (Erasmus utt.) dalībnieks Latvijas Republikas akreditētā augstskolā, klubs/komanda/sporta skola par viņa licenci saņemšanu maksā šo noteikumu 2.10.punktā noteiktajā kārtībā kā spēlētājam ar Latvijas Republikas pilsonību. Lai saņemtu licenci, klubs/komanda/sporta skola iesniedz trīspusēja līguma kopiju par spēlētāja dalību starptautiskajā studentu apmaiņas programmā. Ja sezonas laikā spēlētājs pārtrauc līdzdalību starptautisko studentu apmaiņas programmā, bet turpina piedalīties LBS rīkotajās sacensībās, tiek piemērota šo noteikumu 2.11.punktā minētā licenču maksa spēlētājiem ar citas valsts pilsonību.
2.12. Treneru un klubu/komandu/sporta skolu pārstāvju licencēšanas kārtību nosaka attiecīgo sacensību nolikumi. 

III LBS rīkoto sacensību dalībnieka licences anulēšana
3.1. LBS Licencēšanas komisija izskata un pieņem lēmumus par atteikumu licencēt spēlētāju vai anulēt licences, par licences atjaunošanu, vai citiem jautājumiem, kas saistīti ar šo noteikumu piemērošanu.
3.2. LBS rīkoto sacensību spēlētāja licenci var anulēt tikai pamatojoties uz LBS Licencēšanas komisijas lēmumu šādos gadījumos: 
3.2.1. ja šajos noteikumos noteiktajā kārtībā un noteiktajā termiņā nav samaksāta licences maksa;
3.2.2. ja spēlētājs rupji pārkāpj LBS apstiprinātos noteikumus, lēmumus un LBS rīkoto sacensību nolikumu noteikumus, Pasaules Antidopinga kodeksa noteikumus;
3.2.3. ja spēlētājs, piedaloties LBS rīkotajās sacensībās, pārkāp sportista ētikas un uzvedības normas, un šādas rīcības rezultātā ietekmēta LBS reputācija; 
3.2.4. ja spēlētājs diskvalificēts, pamatojoties uz LBS valdes lēmuma (licence tiek apturēta uz visu diskvalifikācijas laiku).
3.3. LBS Licencēšanas komisijas lēmums ir pārsūdzams LBS Apelācijas komisijā. 

IV Spēlētāja pāreja no kluba/ komandas/sporta skolas uz citu
klubu/ komandu/sporta skolu

4.1. Vispārējā kārtība
4.1.1. Spēlētāju pārejas notiek, pamatojoties uz kluba/sporta skolas rakstisku pieteikumu un brīvlaišanas vēstuli, ņemot vērā starp spēlētāju un klubu/ sporta skolu noslēgto līgumu.
4.1.2 Pārejai no/uz  LBL un LSBL kluba/sporta skolas brīvlaišanas vēstuli, pamatojoties uz kluba iesniegumu, pieprasa LBS.
4.1.3 Pārejas uz/no NBL un RBL klubiem iesaistītās organizācijas kārto savā starpā bez LBS tiešas starpniecības, abu iesaistīto klubu savstarpēji apstiprināto informāciju nosūtot vienlaicīgi uz e-pastu adresēm: salvis.metra@lbs.lv, emils.toms@lbs.lv, daniels.eglits@lbs.lv.
4.1.4. Pārejas uz/no LJBL klubiem/sporta skolām iesaistītās organizācijas kārto savā starpā bez LBS tiešas starpniecības abu iesaistīto organizāciju savstarpēji apstiprināto informāciju nosūtot uz e-pasta adresi: elvijs.miculis@lbs.lv.
4.1.5. Starptautiskajām pārejām brīvlaišanas vēstules pieprasa ar LBS starpniecību, pamatojoties uz kluba/sporta skolas iesniegumu. 
4.2. Brīvlaišanas vēstule – dokuments, kas apliecina LBS licencēta spēlētāja atbrīvošanu no kluba/sporta skolas jurisdikcijas un tiesības pārstāvēt citu klubu/sporta skolu.
4.2.1. Brīvlaišanas vēstuli spēlētājam izsniedz klubs/sporta skola, kurā spēlētājs ir licencēts uz brīvlaišanas vēstules izrakstīšanas dienu. 
4.2.2. Klubs/sporta skola, kura jurisdikcijā ir spēlētājs, katrā pārejas gadījumā var izsniegt tikai vienu brīvlaišanas vēstuli par spēlētāja atbrīvošanu no kluba/sporta skolas jurisdikcijas. Šī noteikuma pārkāpuma gadījumā LBS Licencēšanas komisija lemj par soda sankciju piemērošanu klubam/sporta skolai.
4.2.3. Brīvlaišanas vēstule izsniedzama arī ārzemju spēlētājiem, kuri licencēti LBS sacensībās.
Brīvlaišanas vēstules pieprasījums jāadresē klubam/sporta skolai, kura jurisdikcijā ir spēlētājs. Iesniegumam jāpievieno:
· spēlētāja(s) pases kopija;
· informācija par klubu/sporta skolu un valsti, kur spēlētājs reģistrēts pēdējo reizi;
· informācija par spēlētāja oficiālo aģentu (vārds, licences nr. no FIBA reģistra);
· saskaņā ar FIBA noteikumiem brīvlaišanas vēstules saņemšanai tiek piemērota administrēšanas maksa 250 CHF.

4.2.4. Klubs/sporta skola, kurš ir saņēmis brīvlaišanas vēstules pieprasījumu spēlētāja pārejai LBS jurisdikcijas ietvaros, sniedz atbildi 5 (piecu) darba dienu laikā, izsniedzot brīvlaišanas vēstuli vai noraidot tās izsniegšanu, norādot atteikuma iemeslu. Starptautiskajām pārejām klubs/sporta skola atbildi sniedz 7 (septiņu) darba dienu laikā. Šī punkta kontekstā par termiņa beigām tiek uzskatīts attiecīgās dienas pulksten 17:00.
4.2.5. Vienīgais brīvlaišanas vēstules atteikuma iemesls ir spēlētāja līguma saistības ar klubu/sporta skolu uz laiku pēc brīvlaišanas vēstules pieprasījuma brīža.
4.2.6. Ja klubs/sporta skola neizsniedz spēlētājam brīvlaišanas vēstuli 5 (piecu) dienu laikā no saņemšanas, spēlētājam ir tiesības vērsties LBS Licencēšanas komisijā.
4.2.7. LBS Licencēšanas komisija neizskata spēlētāja un kluba/sporta skolas līgumsaistību spēkā esamību pēc būtības, bet gan vadās no pušu iesniegtajiem dokumentiem. Ja LBS Licencēšanas komisija konstatē, ka spēlētājam nav spēkā esošu līgumsaistību ar klubu/sporta skolu, LBS izsniedz spēlētājam brīvlaišanas vēstuli. Ja LBS Licencēšanas komisijas rīcībā nav pietiekamu pierādījumu spēlētāja līgumsaistību neesamībai ar klubu/sporta skolu, LBS neizsniedz spēlētājam brīvlaišanas vēstuli. 


4.3. Spēlētāju pārejas LBL, NBL, RBL un LSBL ietvaros

4.3.1. Spēlētājs 2026./2027. gada sezonas laikā no viena LBS sacensību sistēmā esoša kluba uz citu klubu/sporta skolu var veikt 2 (divas) pārejas.
4.3.2. Šis noteikums neattiecas uz spēlētāju pārejām starp oficiāli reģistrētu mātes klubu un tā fārmklubu.
4.3.3. Par pārejām tiek uzskatīti visi gadījumi, kad spēlētājs tiek oficiāli pieteikts cita kluba komandas sastāvā, izņemot gadījumus, kad spēlētājs tiek pieteikts citā komandā saskaņā ar Latvijas basketbola kausa izcīņas nolikumu.
4.3.4. Lai spēlētājs varētu veikt pāreju, viņam ir jāsaņem brīvlaišanas vēstuli no iepriekšējā kluba/sporta skolas.
4.3.5. Ja spēlētājas vēlas pārtraukt līgumsaistības ar klubu/sporta skolu pirms termiņa beigām, klubam/sporta skolai ir tiesības uz kompensāciju, ar nosacījumu, ka līgums ir spēkā uz kompensācijas izskatīšanas brīdi, kā arī klubs/sporta skola var uzrādīt dokumentus ar spēlētāja parakstu, kas apstiprina atlīdzības saņemšanu no kluba/sporta skolas un tās apmēru.
4.3.6. Klubi/sporta skolas, no kura un uz kuru spēlētājs vēlas pāriet, rakstveidā vienojas par kompensācijas apmēru un maksāšanas kārtību. 
Ja pārrunu ceļā netiek panākta vienošanās par kompensācijas apmēru un klubs/sporta skola atsakās izsniegt brīvlaišanas vēstuli, spēkā ir šajos noteikumos noteiktais kompensācijas izmaksas mehānisms.
4.3.6.1. spēlētājam vecumā no 18 līdz 22 gadiem: gada alga vai samaksa par spēlētāja pakalpojumiem + prēmijas par esošo/iepriekšējo, reiz koeficients 3;
4.3.6.2. spēlētājam vecumā no 23 līdz 27 gadiem: gada alga vai samaksa par spēlētāja pakalpojumiem + prēmijas par iepriekšējo sezonu, reiz koeficients 2;
4.3.6.3. spēlētājam, kurš vecāks par 27 gadiem: gada alga vai samaksa par spēlētāja pakalpojumiem + prēmijas par iepriekšējo sezonu;
4.3.6.4. ja pāreja tiek veikta sezonas vidū, bet spēlētājs iepriekšējo sezonu nav aizvadījis klubā/sporta skolā, kas pretendē uz kompensāciju, tad aprēķina tikai algu un prēmiju par esošo sezonu, reizinot to ar attiecīgo koeficientu.
4.3.7. Jaunais klubs nokārto sekojošas saistības:
4.3.7.1. izmaksā kompensāciju iepriekšējam klubam/sporta skolai un veic maksājumu LBS par spēlētāja pāreju.
4.3.7.2. veic spēlētāja reģistrēšanu LBS sacensībām,
4.3.8. LBS Spēlētāja licenci anulē brīdī, kad klubs/sporta skola, kura jurisdikcijā ir spēlētājs, izsniedz spēlētāja brīvlaišanas vēstuli. Jauna licence tiek izsniegta brīdī, kad spēlētāja jaunais klubs/sporta skola oficiāli piesaka viņu LBS sacensībām.
4.3.9. Ja spēlētājs pārtrauc līgumu ar klubu bez pamatota iemesla, attiecībā pret spēlētāju var tikt piemērotas soda sankcijas – diskvalifikācija, kā arī soda sankcijas var tikt piemērotas pret klubu/sporta skolu un/vai spēlētāja aģentu par pamudināšanu nepamatoti pārtraukt līgumattiecības ar klubu/sporta skolu. Šādā gadījumā jaunajam klubam jāmaksā iepriekšējam klubam kompensācija dubultā apmērā. Papildu sankcijas veidu un apmēru spēlētājam, klubam un/vai spēlētāja aģentam nosaka LBS Licencēšanas komisija. 



4.4. Spēlētāju pārejas no „mātes” kluba uz „farmklubu” un otrādi

4.4.1. Spēlētāji, kas dzimuši 2006. gadā un vēlāk drīkst būt vienlaikus pieteikti oficiālā kārtībā reģistrētos “mātes” klubā un „fārmklubā”.
4.4.1.1. „Mātes” kluba vai „fārmkluba” spēlētāju pieteikšana otrā komandā ir bez maksas. 
4.4.1.2. Spēlētāja licences maksa tiek noteikta saskaņā ar noteikumiem līgā, kurā spēlē „mātes” klubs. 
4.4.2. Ja spēlētājs sākotnēji pieteikts fārmklubā un vēlāk tiek pieteikts arī „mātes” klubā, „mātes” klubam jāsamaksā spēlētāja licences cenas starpība. Spēlētājs tiek iekļauts „mātes” kluba sastāvā pēc tam, kad LBS saņēmis apstiprināta maksājuma uzdevuma kopiju.
4.4.3. Ja „mātes” klubs spēlē LBL un fārmklubs – NBL, spēlētāji, kas dzimuši 2006. gadā un vēlāk var veikt neierobežotu skaitu pāreju starp “mātes” klubu un “fārmklubu”, regulārā čempionāta laikā aizvadot ne vairāk kā 38 spēles abās komandās kopā. Šie spēlētāji izslēgšanas turnīros drīkst spēlēt abu komandu sastāvā, neatkarīgi no regulārās sezonas turnīrā aizvadīto spēļu skaita.
4.4.4. Ja „mātes” klubs spēlē NBL un fārmklubs – RBL, spēlētāji, kas dzimuši 2006. gadā un vēlāk var veikt neierobežotu skaitu pāreju starp “mātes” klubu un “fārmklubu”, regulārā čempionāta laikā aizvadot ne vairāk kā 28 spēles abās komandās kopā. Šie spēlētāji izslēgšanas turnīros drīkst spēlēt abu komandu sastāvā, neatkarīgi no regulārās sezonas turnīrā aizvadīto spēļu skaita.
4.4.5. Ja „mātes” klubs ir LBL klubs un šī kluba fārmklubs ir pieteikts NBL, divas pārejas uz katru regulārās sezonas spēli drīkst veikt arī spēlētāji, kas dzimuši pirms 2006. gada. Uz šādām pārejām neattiecas punktā 4.3.1 noteiktais ierobežojums. Šie spēlētāji izslēgšanas turnīrā var piedalīties tikai vienas komandas – mātes kluba vai fārmkluba sastāvā. 
4.4.6. Fārmkluba spēlētāji, kas dzimuši pirms 2006. gada, var tikt pieteikti mātes klubā līdz 2027. gada 26. februārim.
4.4.7. 2006. gadā dzimušiem un jaunākiem NBL/RBL spēlētājiem, kuriem nav līguma attiecību ar kādu LBL klubu, neatkarīgi no tā, vai viņu komandai ir vai nav konkrēta  LBL fārmkluba statuss, ir tiesības būt pieteiktam viena LBL kluba sastāvā, saglabājot tiesības spēlēt NBL/RBL komandā. Tāda spēlētāja pārejas starp LBL un NBL/RBL komandām regulē LBS Pārejas noteikumu punkti par spēlētāju “staigāšanu” starp “mātes” klubu un fārmklubu.
4.4.8. Ja LBL klubs vēlas pieteikt spēlētāju, kurš spēlē cita LBL kluba fārmklubā, LBL klubam jāsaņem gan paša spēlētāja, gan viņa komandas (fārmkluba), gan attiecīgā “mātes” kluba rakstiska piekrišana.
4.4.9. Ja LBL klubs vēlas pieteikt spēlētāju, kurš spēlē NBL/RBL komandā, kas nav neviena LBL kluba fārmklubs, LBL klubam jāsaņem gan paša spēlētāja, gan viņa komandas rakstiska piekrišana.

4.5. Izmaiņas komandu pieteikumos LBL, NBL, RBL, LSBL un Latvijas kausa izcīņā

4.5.1. Klubs var veikt izmaiņas spēlētāju pieteikumā un izņem jaunas licences LBS līdz:
4.5.1.1. LBL – līdz 2027. gada 26. februārim pulksten 17:00; vienu spēlētāju papildus drīkst pieteikt līdz 2027. gada 10. martam pulksten 17:00.
4.5.1.2. NBL, RBL, LSBL un Latvijas kausa izcīņā – saskaņā ar turnīra nolikumiem.
4.5.2. Spēlētājs ir tiesīgs pārstāvēt klubu spēlē tikai tad, kad LBS viņu oficiāli ir licencējusi.


4.6. Spēlētāju pārejas LJBL ietvaros: no vienas sporta skolas uz citu

4.6.1. LJBL spēlētājam ir tiesības mainīt sporta skolu vai klubu vienu reizi – starpsezonā, laika posmā no 1. jūnija līdz 30. septembrim (ja nav aizvadīta spēle 2026./2027. gada sezonas čempionātā).
4.6.1.1. No 1. oktobra līdz 15. janvārim iesniegtos pārejas pieteikumus vienu reizi sezonā – 2027. gada janvārī –  individuāli izskata LBS Jaunatnes komisija, kas lemj par pārejas atļaušanu katrā atsevišķā gadījumā. Pāreju iesniegumi, kas iesūtīti vēlāk, netiek izskatīti.
4.6.2. Pārejas gadījumā spēlētājam no iepriekšējās sporta skolas/kluba jāsaņem brīvlaišanas vēstule, ko apstiprina iepriekšējās sporta skolas/kluba augstākā amatpersona (direktors, valdes priekšsēdētājs u.tml.).
4.6.3. Ja iepriekšējai sporta skolai/ klubam ir noslēgts līgums ar audzēkņa vecākiem, tad pāreja notiek saskaņā ar attiecīgo līgumu.
4.6.4. Ja iepriekšējai sporta skolai/klubam nav noslēgts līgums ar audzēkņa vecākiem un tā neizsniedz brīvlaišanas vēstuli, par spēlētāja pāreju lemj LBS Licencēšanas komisija.
4.6.5. Spēlētāja pārejas faktu apliecina jaunas licences saņemšana, kuras procedūru reglamentē LJBL nolikums.



V. Fārmklubu noteikumi

5.1. Fārmklubs ir klubs, kura dibinātājs ir „mātes” klubs vai klubs, ar kuru „mātes” klubs noslēdzis līgumu par sadarbību.
5.2. Fārmklubs nevar spēlēt vienā līgā ar „mātes” klubu, bet gan mātes” klubs, gan “fārmklubs” var vienlaikus piedalīties Latvijas basketbola kausa izcīņā.
5.3. Vienam fārmklubam drīkst būt tikai viens „mātes” klubs.
5.4. Vienam “mātes” klubam drīkst būt tikai viens fārmklubs.
5.5. Fārmkluba reģistrācija: „Mātes” klubs piesaka fārmklubu LBS ar iesniegumu līdz 2026. gada 1. oktobrim, iesniedzot to kopā ar spēlētāju pieteikumiem licenču saņemšanai.

VI Kluba finansiālās saistības pret spēlētāju LBL, NBL, RBL, LSBL un Latvijas kausa izcīņā

6.1. Klubam jāveic uzskaite par sezonas laikā spēlētājam izmaksātajām naudas summām un izmaksas datumiem.
6.2. Klubam ir tiesības saņemt kompensāciju par spēlētāju tikai tad, ja tas ir nokārtojis visas savas līdzšinējās saistības pret spēlētāju un tikai tad, ja ir veikta uzskaite par sezonas laikā izmaksātajām naudas summām.
6.3. Klubam pēc LBS pieprasījuma 24 stundu laikā jāiesniedz LBS dokumenti, kas apliecina kluba saistību izpildi pret spēlētāju. Ja klubs neiesniedz dokumentus minētajā termiņā, LBS ir tiesības izsniegt spēlētāja pieprasīto brīvlaišanas vēstuli. Šādā gadījumā klubs zaudē tiesības saņemt kompensāciju par spēlētāja pāreju.

VII Spēlētāja atbrīvošana uz nacionālo izlašu spēlēm

7.1. Ikvienam klubam/sporta skolai, kura/as jurisdikcijā ir spēlētājs, kurš ir tiesīgs spēlēt Latvijas nacionālajā izlasē (t. sk. U20, U18 un U16), ir pienākums atbrīvot spēlētāju uz nacionālās izlases spēlēm, kā arī treniņu un atjaunošanās procesa pasākumiem saskaņā ar LBS Valdes apstiprinātu izlases kandidātu sarakstu un treniņu grafiku.
7.2. Spēlētājs, kurš ir izsaukts uz Latvijas nacionālo izlasi, šajā laika posmā nav tiesīgs spēlēt sava kluba sastāvā.
7.3. Spēlētājam, kurš neapstiprina izsaukumu uz Latvijas nacionālo izlasi, aizbildinoties ar slimību vai traumu, ir jāpiekrīt LBS norīkota ārsta izmeklēšanai.
7.4. Ja klubs, kura jurisdikcijā ir spēlētājs, nenodrošina spēlētāja ierašanos uz izlases treniņiem vai spēlēm bez attaisnojoša iemesla un/vai LBS ārsta atzinuma, LBS valde klubu var sodīt ar naudas sodu šādā kārtībā un apjomā:
7.4.1. naudas sodu no EUR 7 000 līdz EUR 35 000;
7.4.2. Ja spēlētājs piedalījies kluba komandas spēlē laikā, kad klubam bija jānodrošina spēlētāja piedalīšanās izlases treniņos vai spēlēs, klubam attiecīgajā/-ās spēlēs var tikt piešķirts zaudējums 0:20 un turnīra tabulā 0 punkti vai klubs var tikt diskvalificēts no dalības čempionātā.
7.5. Ja spēlētājs pirmo reizi bez attaisnojoša iemesla neierodas uz Latvijas nacionālās izlases treniņiem vai spēlēm, viņš var tikt diskvalificēts uz 30 (trīsdesmit) dienām, sākot no dienas, kad notiek pirmā oficiālā LBS vai FIBA turnīra spēle pēc diskvalifikācijas noteikšanas vai.
7.6. Atkārtotas neierašanās gadījumā spēlētājs tiek diskvalificēts uz laiku no pusgada līdz gadam.
7.7. Lēmumu par naudas sodu/spēlētāja diskvalificēšanu pieņem LBS valde.
7.8. Uz diskvalifikācijas laiku spēlētāja licences darbība tiek apturēta.
7.9. Soda sankcijas ir spēkā arī gadījumā, ja spēlētājam pārkāpuma brīdī nav noslēgts līgums ar kādu no klubiem, kas piedalās LBS organizētajās sacensībās. Tādā gadījumā diskvalifikācija stājas spēkā ar brīdi, kad līgums ar klubu ir noslēgts un klubs pieprasa izsniegt licenci.
7.10. Jebkurš klubs, kas atbrīvo spēlētāju uz Latvijas nacionālo izlasi, nav tiesīgs pieprasīt no LBS jebkādu finansiālu kompensāciju.


VIII Klubu piedalīšanās FIBA, Latvijas-Igaunijas līgas, Baltijas Sieviešu līgas, ULEB organizētās sacensībās

8.1. Spēlētājs, kuru klubs pieteicis FIBA, Latvijas-Igaunijas līgas, Baltijas Sieviešu basketbola līgas, ULEB sacensībām, vienlaikus nedrīkst būt pieteikts cita klubā/komandā, kas piedalās:
8.1.1. Eiropas klubu sacensībās;
8.1.2. jebkurā nacionālajā čempionātā.
8.2. Ja spēlētājs, kurš pieteikts FIBA, Latvijas-Igaunijas līgas, Baltijas Sieviešu basketbola līgas, ULEB organizētajām sacensībām attiecībā kluba sastāvā, veic pāreju uz citu klubu nacionālā čempionāta ietvaros, spēlētājam tiek anulēta licence arī dalībai FIBA, Latvijas-Igaunijas līgas, ULEB organizētajās sacensībās attiecīgā kluba sastāvā.
8.3. Šis punkts neattiecas uz spēlētāju pārejām starp „mātes” klubu un „farmklubu”.


IX Noslēguma noteikumi

9.1. Visi administratīvie jautājumi, kas saistīti ar šo noteikumu piemērošanu, tiek izskatīti LBS Licencēšanas komisijā pēc ieinteresētās puses pieteikuma.
9.2. LBS Licencēšanas komisijas lēmums ir pārsūdzams LBS Apelācijas komisijā. 
9.3. Puse, kura lūdz izskatīt jautājumu LBS Apelācijas komisijā, iemaksā drošības naudu LBS kontā EUR 700 (septiņi simti euro) par jautājuma izskatīšanu. Apelācijas apmierināšanas gadījumā  drošības nauda tiek pārskaitīta atpakaļ pieteikuma iesniedzējam 3 (trīs) darba dienu laikā.
9.4. Klubs/sporta skola, iesniedzot iesniegumu, ir atbildīgs par iesniegto datu precizitāti un likumību, t.sk. par piekrišanas saņemšanu no spēlētāja vai to likumiskajiem pārstāvjiem, par spēlētāju personas datu (vārds, uzvārds, personas kods, kontaktinformācija) apstrādi šajos Noteikumos noradītiem mērķiem un par to, ka tie neaizskar trešo personu tiesības.
9.5. Šie Noteikumi stājas spēkā ar tā apstiprināšanas dienu LBS valdē. Ar šo Noteikumu spēkā stāšanās dienu spēku zaudē “Spēlētāju licencēšanas un pārejas noteikumi 2025./2026. gada sezonā”.


K.Cipruss
LBS Ģenerālsekretārs 



2

